**Ce vină are iarna?...**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Suflările tale

sunt moi şi calde,

inima îmi răvăşeşte gândul

că pot înflori

în ninsoarea ta.

Copilăria mea umblă desculţă

în freamătul nins al iernii

şi lumea o iubeşte.

Iubesc ninsoarea asta...

Ce vină are iarna,

că înfloresc

în ninsoarea ta?

Suntem între cer

şi ninsoare,

suflările tale albe

îmi încălzesc

braţele de fildeș.

Am scos din cufărul de ninsori

păpuşa.

Ne cântă despre ghioceii

mai tineri ca noi

care ne-au înflorit tâmplele,

eu îi şoptesc ceva, un basm

despre luceafărul care

umbla desculţ prin praful de stele.

Nu mai schimba povestea, îmi zise, e iarnă!

Şi lasă-mă să cobor încet,

să alerg

prin zăpezile anotimpului;

sunt moi şi calde

în ninsoarea ta.